На основу члана 8. Закона о буџету Републике Србије за 2019. годину („Службени гласник РС”, број 95/18) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18- др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О УТВРЂИВАЊУ ПРОГРАМА СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2019. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

Члан 1.

У Уредби о утврђивању Програма стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција („Службени гласник РС”, број 3/19), у Програму стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција у глави I ПРЕДМЕТ после става 1. додају се ст. 2. и 3. који гласе:

„Неутрошена средства у износу од 3.551.708,62 динара, која су пренета Развојној агенцији Србије у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2018. години који се реализује преко акредитованих регионалних развојних агенција („Службени гласник РС”, бр. 14/18 и 52/18) користиће се у 2019. години за спровођење обука по овом програму.

Такође, неутрошена средства у износу од 624.648,80 динара, која су пренета Фонду за развој Републике Србије у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2018. години који се реализује преко акредитованих регионалних развојних агенција („Службени гласник РС”, бр. 14/18 и 52/18) користиће се за спровођење теренске контроле у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2017. години („Службени гласник РС”, бр. 9/17 и 82/17), у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2018. години („Службени гласник РС”, бр.14/18 и 81/18) и у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2019. години („Службени гласник РС”, брoj 3/19).”

Досадашњи ст. 2 - 7. постају ст. 4 - 9.

У глави III. НАМЕНА СРЕДСТАВА, у одељку 2. Обуке, став 8, мења се и гласи:

„У периоду спровођења програма, свака АРРА има обавезу да спроведе најмање десет обука, од којих „Обука за почетнике у пословању” мора бити организована најмање четири пута. Изузетно, ове обавезе се не односе на АРРА које се акредитују у току спровођења програма.За спровођење наведених обука опредељена су средства у бруто износу на следећи начин:

1. једнодневна обука 30.000,00 динара;
2. дводневна обука 40.000,00 динара.”

Став 9. мења се и гласи:

„За спровођење обука опредељено је до 644.981,80 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 10.319.708,62 динара бруто.”

У одељку 5. Промоција, у ставу 3. алинеја прва мења се и гласи:

„ - организују минимум један промотивни догађај у току месеца, изузетно, обавеза организације минимум једног промотивног догађаја у току месеца се не односи на АРРА које се акредитују у току спровођења програма;”.

У одељку 6. Теренска контрола у оквиру: Програма подстицања развоја предузетништва кроз финансијску подршку за почетнике у пословању, Програмa подстицања развоја предузетништва кроз развојне пројекте, Програма подстицања развоја предузетништва кроз подршку инвестицијама, Програма подршке малим предузећима за набавку опреме које Министарство спроводи са Фондом за развој и Развојном агенцијом, став 4. мења се и гласи:

„Укупан годишњи буџет за активности теренске контроле у оквиру Програма подстицања развоја предузетништва кроз финансијску подршку за почетнике у пословању износи 2.024.648,80 динара у бруто износу.”

У глави IV. НАЧИН КОРИШЋЕЊА СРЕДСТАВА, став 2. мења се и гласи: „Средства опредељена буџетом за спровођење стандардизованог сета услуга износе 29.176.357,42 динара од чега је износ до 1.099.136,00 динара намењен Развојној агенцији и искористиће се за покривање трошкова спровођења ажурирања постојећих модула обука, организацију обука предавача и подизање капацитета АРРА, трошкове контроле и надзора спровођења програма, као и за услуге платног промета.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-5412/2019

У Београду, 6. јуна 2019. године

В Л А Д А

ПРЕДСЕДНИК

Ана Брнабић, с.р.